Hrvatski rukometni prvak nakon velikog slavlja nad njemački Kielom, u sklopu drugog kola Lige prvaka gostovao je kod francuskog PSG-a. Zagrebački Lavovi pružili su odličan otpor domaćinu, ali nisu uspjeli ponoviti igru iz utakmice s Kielom te su po isteku 60. minute upisali prvi ovosezonski europski poraz.

Momčad PPD Zagreba ove je nedjelje u dvorani George Carpentier u Parizu snage odmjerila s domaćim PSG-om čije boje brane bivši Zagrebaši Igor Vori, Marko Kopljar i Jakov Gojun, koji, pak, nije imao priliku zaigrati protiv svojih bivših suigrača zbog problema s ramenom. Momci Veselina Vujovića, koji je i ovaj susret morao gledati s tribina, još su jednom pokazali veliku volju i želju za bodovima u Europi, kao i prolazak grupne faze Lige prvaka, ali unatoč borbenoj igri po posljednjem sučevu zvižduku upisali su prvi ovosezonski europski poraz.

Na teren u Parizu trener Zlatko Saračević poslao je Josipa i Tončija Valčića, Zlatka Horvata, Lovru Šprema, Luku Stepančića i Iliju Brozovića, dok je među vratnice stao Filip Ivić.

Zagreb je dobro otvorio utakmicu, naime, prvi napad PSG-a prekida Brozović koji krade loptu domaćinu, ali Šprem ne uspijeva realizirati kontra napad. Kaznio je to Samuel Honrubia za 1:0 Parižana, ali odličan Stepančić poravnava na 1:1. Igralo se pogodak za pogodak sve do osme minute kada nakon odlične reakcije Ivića na golu i bloka Zagrebove obrane stariji brat Valčić odvodi PPD Zagreb u prvo vodstvo u susretu (4:3). Pokušali su zagrebački Lavovi poremetiti ritam PSG-a pokretljivom 5-1 obranom, ali Vori pronalazi put do mreže za 4:4.

Nastavila se izjednačena igra sve do 15. minute kada su Zagrebaši pokazali veliku borbenost, uspjeli se obraniti s igračem manje te preko Stepančića ponovno otići u minimalno vodstvo (6:7) da bi Sandro Obranović to povećao na 8:6. Tada je pojačala domaća ekipa i vratila rezultat na 8:8 te čvrstom obranom zadavala muke Zagrebašima koji nikako nisu mogli pospremiti loptu iza Omeyerovih leđa. Nervoza Zagrebove obrane dopustila je Parižanima da se odvoje na +3 (8:11), a u posljednjoj minuti prvog dijela Obranović sjajnim pogotkom s 11 metara prekida post od pogodaka kod Zagreba te smanjuje na 9:11 s čime se otišlo na predah.

Uvodne minute nastavka donijele su nešto posloženiji napad hrvatskog prvaka koji preko Josipa Valčića i Stepančića stiže na pogodak zaostatka (11:12). Omeyera na golu, kao i greške Zagrebaša u napadu dobro iskorištavaju domaćini koji odlaze na novih +3 (14:11), a potom dva puta siguran biva Mikkel Hansen s linije sedam metara te PSG odlazi i na +5 (16:11).

Zagreb nikako nije mogao pronaći rješenje u napadu i PSG preko Fahrudina Melića ostavlja goste na minus šest (15:21). Nadu u Zagrebove redove vraća Josip Valčić koji s dva zgoditka smanjuje na 17:21, ali pokazuje se tada širina i iskustvo pariške klupe te PSG odlazi na +8 (25:17). Probudili su se u posljednjih pet minuta Zagrebaši i serijom 4-0 smanjili na 21:25. Uzvratili su Parižani s dva uzastopna pogotka za 27:21, a konačnih 22:27 postavlja Horvat hicem s linije sedam metara.

Kod Zagrebaša se istaknuo Luka Stepančić sa šest pogodaka, dok su po jedan manje dodali kapetan Zlatko Horvat i Josip Valčić, a Filip Ivić je na vratima zaustavio 14 suparničkih napada. U redovima PSG-a najbolji je bio Mikkel Hansen s osam zgoditaka, Marko Kopljar upisao je njih dva, dok je Igor Vori mrežu zatresao jednom. Thierry Omeyer sakupio je 11 obrana.